**Ritm**

*Adrian Erbiceanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Inima mă-ndeamnă: Spune-i!,

N-o lăsa, crepusculară,

Val spumat pe creasta dunei –

Răzleţire solitară,

Umbră trasă prin lumină,

Cupă încă nebăută,

Pată fără vreo pricină,

Piatră arsă, iarbă mută...

Gândul, pod între zăvoare,

- Vâlvătaie pârguită -

Nu-şi găseşte dezlegare.

Agonie şi... Ispită!

Dănţuie pe vârful strunei

Strigătul, cerşind răsplată;

Inima mă-ndeamnă: Spune-i!

Gândul tace: Niciodată!

(Din vol.: De la Anna la Caiafa)